郡名詩呈呂元鈞五首  其三
作者：孔平仲
朝代：宋

paragraphs: 二帝本仁愛，三王首忠質。
頗知周德厚，不似秦網密。
平生勇自信，戈戟未易屈。
何嘗戀儋耳，但欲返衡蓽。
詔條甚明白，宣布要齊一。
御衆莫若寬，使民宜以佚。
古人貴守義，昭晰在緗帙。
公言屢見廣，我惠慚及物。
河檀負廩梢，梁鵜議印紱。
廬山須决去，雲臥未爲失。
瓊章屢起予，鳳吹雜瑶瑟。
芝蘭暗有香，嵩華清見骨。
君開筆頭花，我耀牖中日。
九牛登巨鰲，視我真蠻栗。